Drie maniere om te voel dat jy nou in beheer van jou finansies is - Jou Geld | Solidariteit WêreldJou Geld | Solidariteit Wêreld
Tuis › Artikels › Drie maniere om te voel dat jy nou in beheer van jou finansies is
Met die vooruitsig van geen jaarlikse verhogings of bonusse hierdie jaar nie en met baie maatskappye wat dividendbetalings terughou, sal mens versigtig moet beplan om jou finansies te bestuur. Karabo Ramookho, strategiese kleinhandelbemarkingbestuurder by Old Mutual, help ons om te voel dat ons tydens die Covid-19-krisis in beheer van ons finansies is:
Klassifiseer (finansiële) doelwitte: Nieonderhandelbaar, uitstel of kanselleer
Jy het heelwaarskynlik 2020 begin met baie entoesiasme en 'n lang lys goed wat jy wil doen. Die Covid-19-krisis het ons egter gedwing om van rigting te verander en inperking het die kollig geplaas op wat elkeen van ons as "noodsaaklike besteding" beskou. Items wat jy as noodsaaklikhede gesien het, is dalk na die "luukshede"-kolom veskuif en beplande aankope moes tot 'n later datum uitgestel word. Kyk weer na jou doelstellings en hul finansiële uitwerking op jou begroting. Klassifiseer hulle volgens nieonderhandelbaar, uitstel en kanselleer en stel nuwe tydraamwerke om hulle te bereik. Hierdie proses kan help om jou finansiële stres te bestuur sonder om ingeloop te voel.
Bou jou noodfonds blokkie vir blokkie
Ondersoek jou inkomste en uitgawes en pas jou begroting aan sodat jy slimmer met jou geld werk. Jou bank bied dalk 'n gratis begroting-app aan, wat 'n waardevolle middel is om al jou geldtransaksies op een plek na te gaan. As dit nodig is, gaan sit saam met jou gesin vir 'n openhartige bespreking oor julle huishoudelike uitgawes. 'n Herbewerking van julle finansiële beplanning sal waarskynlik opofferings van almal vereis. As julle die areas geïdentifiseer het waar daar gespaar kan word, begin (of vergroot) jou noodfonds. 'n Noodfonds is 'n kritieke kussing vir onverwagte uitgawes of as jou inkomste krimp.
Tref reëlings met jou kredietverskaffers
As jy kan, betaal jou duurste skuld eerste af. Wees ook bewus van die nadelige gevolge as jy betalings oorslaan. As jy sukkel om jou betaalverpligtinge na te kom, praat met jou kredietverskaffers om reëlings te tref. Baie banke en ander instellings bied betaalvakansies in hierdie ongewone tye aan. Veronderstel jy tref nie reëlings nie en slaan bloot net betalings oor. In so 'n geval affekteer dit jou kredietaanslag ten koste van toekomstige krediet en potensiële werkgeleenthede.
Dit sal die Suid-Afrikaanse ekonomie 'n tydjie neem om weer aan die gang te kom. Dit beteken egter nie dat ons moet afsien van ons planne of ons finansiële doelwitte moet laat vaar nie, voeg Ramookho by. "Dit bly belangrik om finansiële vryheid na te streef en te bly fokus op jou doelwitte en wat jy nog in die lewe wil bereik."